Attainment and progress differences associated with ethnicity, social class and gender throughout the 6th grade of primary schools in Greece and ways to alleviate them
Authors: Κοριλάκη Παναγιώτα 
Published: January 2014

Η μελέτη αυτή ακολουθεί το παράδειγμα της σχολικής αποτελεσματικότητας. Ο σχεδιασμός της έρευνας είναι διαχρονικός. Τόσο οι Έλληνες όσο και οι παλιννοστούντες και αλλοδαποί μαθητές που φοιτούσαν στην 6η δημοτικού αξιολογήθηκαν κατά την έναρξη και κατά τη λήξη του σχολικού έτους, τόσο στη γλώσσα, όσο και στα μαθηματικά. Στο δείγμα συμπεριλήφθηκαν 54 σχολεία, 27 εκ των οποίων είχαν 2 ή περισσότερες σχολικές τάξεις, ενώ 27 σχολεία είχαν μόνο μία σχολική τάξη στην 6η δημοτικού. Συνολικά, στο δείγμα συμπεριλήφθηκαν 83 σχολικές τάξεις.Τα ευρήματα καταδεικνύουν ότι οι παλιννοστούντες και οι αλλοδαποί μαθητές υστερούσαν στατιστικά σημαντικά ως προς την επίδοσή τους σε σύγκριση με τους Έλληνες συμμαθητές τους τόσο στο μάθημα της γλώσσας, όσο και στα μαθηματικά (αν και φαίνεται να υπάρχει μεγαλύτερη διαφορά επίδοσης στο μάθημα της γλώσσας). Οι παλιννοστούντες και αλλοδαποί μαθητές σημείωσαν στατιστικά σημαντικά μικρότερη πρόοδο σε σύγκριση με τους Έλληνες συμμαθητές τους στα μαθηματικά, αλλά δεν σημειώθηκαν στατιστικά σημαντικές διαφορές προόδου στο γλωσσικό μάθημα. Η επίδοση των Αλβανών μαθητών και των μαθητών «άλλης» εθνικής καταγωγής υστερούσε σε σχέση με την επίδοση της πλειονότητας των Ελλήνων μαθητών. Επίσης, τόσο οι Αλβανοί μαθητές όσο και οι μαθητές «άλλης» εθνικής καταγωγής προόδευσαν λιγότερο σε σχέση με τους Έλληνες συμμαθητές τους στα μαθηματικά. Οι μαθητές χαμηλότερης κοινωνικο-οικονομικής προέλευσης υστερούσαν στατιστικά σημαντικά ως προς την επίδοσή τους, σε σχέση με τους μαθητές υψηλότερης κοινωνικο-οικονομικής προέλευσης τόσο στη γλώσσα, όσο και στα μαθηματικά. Επίσης, οι μαθητές χαμηλότερης κοινωνικο-οικονομικής προέλευσης είχαν στατιστικά σημαντικά μικρότερη πρόοδο στα μαθηματικά σε σύγκριση με τους μαθητές υψηλότερης κοινωνικο-οικονομικής προέλευσης. Τα αγόρια είχαν στατιστικά σημαντικά χαμηλότερη επίδοση σε σχέση με τα κορίτσια τόσο στη γλώσσα, όσο και στα μαθηματικά. Επίσης, τα αγόρια προόδευσαν στατιστικά σημαντικά λιγότερο σε σχέση με τα κορίτσια στο μάθημα της γλώσσας. Σημαντικό αντίκτυπο στα μαθησιακά αποτελέσματα των μαθητών φάνηκε να έχει η φοίτηση στις σχολικές τάξεις. Το ‘Σε ποια τάξη φοιτούν οι μαθητές’ φάνηκε να επηρεάζει την πρόοδό τους. Το intra-class correlation coefficient, το οποίο μετρά τον αντίκτυπο της σχολικής τάξης στην πρόοδο των μαθητών (classroom effect), εκτιμήθηκε ότι ήταν 13,5% για τα μαθηματικά και 13,9% για τη γλώσσα. Το ‘σε ποιο σχολείο φοιτούσαν οι μαθητές’ δε φάνηκε να επηρεάζει στατιστικά σημαντικά ούτε την επίδοση ούτε την πρόοδο των μαθητών. Με άλλα λόγια, δε βρέθηκε ο αντίκτυπος του σχολείου (School effect) να παίζει σημαντικό ρόλο στη διαμόρφωση της επίδοσης και της προόδου των μαθητών. Το ποσοτικό μέρος της έρευνας καταδεικνύει ότι οι παλιννοστούντες και οι αλλοδαποί μαθητές είχαν στατιστικά σημαντικά χαμηλότερη επίδοση σε σχέση με Έλληνες συμμαθητές τους. Οι μαθητές από κατώτερα κοινωνικοοικονομικά στρώματα είχαν στατιστικά σημαντικά χαμηλότερη επίδοση σε σχέση με τους συμμαθητές τους από ανώτερα κοινωνικοοικονομικά στρώματα και τα αγόρια είχαν στατιστικά σημαντικά χαμηλότερη επίδοση, σε σχέση με τα κορίτσια. Η διαπίστωση της στατιστικά σημαντικά χαμηλότερης επίδοσης για τους παλιννοστούντες και αλλοδαπούς μαθητές, καθώς και για τους μαθητές που προέρχονται από κατώτερες κοινωνικές τάξεις μπορεί να σχετιστεί με την ελλιπή εφαρμογή της των ρυθμίσεων της ενισχυτικής διδασκαλίας, που παρέχονταν στους παλιννοστούντες και αλλοδαπούς μαθητές και με την παντελή έλλειψη συστημάτων ενισχυτικής διδασκαλίας, τα οποία θα στόχευαν να καλύψουν τις μαθησιακές ανάγκες των μαθητών με χαμηλή επίδοση, οποίοι στην πλειοψηφία τους προέρχονται χαμηλότερες κοινωνικές τάξεις. Τόσο τα φροντιστηριακά τμήματα, όσο και οι τάξεις υποδοχής στοχεύουν να βοηθήσουν παλιννοστούντες και αλλοδαπούς μαθητές με τη μελέτη που τους έχει ανατεθεί στην κανονική σχολική τάξη το πρωί, καθώς επίσης, να τους διδάξουν την ελληνική γλώσσα. Τέλος, κρίνεται σκόπιμο να επεκταθεί η παροχή ενισχυτικής διδασκαλίας.